5ኛው ጠቅላላ ምርጫ  ሰላማዊ፤ የተረጋጋና ተዓማኒነትን  የተላበስ እንደነበር የአፍሪካ ህብረት የምርጫ  ታዛቢ ልዑክ  አስታወቀ
የህብረቱ የታዛቢ ልዑክ 5ኛው ጠቅላላ ምርጫ አስመልክቶ የመጀመሪያ ዙር ሪፖርት  በዛሬው ዕለት በሸራተን ሆቴል ባቀረበበት ወቅት የልዑኩ ዋና ኃላፊና የቀድሞ የናሚቢያ ፕሬዚደንት ሂፊኪፑንዬ ፖሃምባ በግንቦት 16/2007 በኢትዮጵያ የተካሄደው  ጠቅላላ ምርጫ ሂደት  ሰላማዊ፤ የተረጋጋና ተዓማኒነትን የተላበሰ መሆኑን ልኡኩ አረጋግጧል ብለዋል።እንደ ሚስተር ፖሃምባ ገለጻ የአፍሪካ ህብረት የምርጫ ታዛቢ ልዑክ እሁድ የተካሄደውን ምርጫ ምን ያህል ነጻ፤ ግልጽና ሁሉንም  አሳታፊ መሆኑን ለመታዘብ በተሠጠው ሥልጣን መሠረት  ታዛቢዎችን በመላው አገሪቱ በማሠማራት ምርጫው ዴሞክራሲያዊ፤ ነጻና ሰላማዊ ሆኖ  መካሄዱን  ማረጋገጥ ችሏል ብለዋል።የህብረቱ ታዛቢ ልዑክ በስምንት የአገሪቱ ክልሎችና በሁለት የከተማ አስተዳደሮች የሚገኙ 356 የምርጫ ጣቢያዎችን  መታዘቡን  ያስረዱት ፖሃምባ  ሂደቱ በኢትዮጵያ የዴሞክራሲያዊ ስረዓት እያበበ መምጣቱን ያመላክታል ብለዋቀል።በአገሪቱ የመድበለ ፓርቲ ሥርዓት እየጎለበተ መሆኑን የጠቆሙት ፖሃምባ ልዑኩ የተወዳዳሪ የፖለቲካ ፓርቲዎች፤ እጪዎችና የፓርቲ ደጋፊዎች የአገሪቱን ሰላምና መረጋጋት ጠብቆ ለማቆየት ባደረጉት ጥረት እርካታ እንደተሰማው ተናግረዋል።5ኛው ጠቅላላ ምርጫ የተደራጀና የአገሪቱን ህገ መንግሥት ጠብቆ የተከናወነ መሆኑን የጠቀሱት ፖሃምባ የኢትዮዮጵያ ብሔራዊ ምርጫ ቦርድ ያወጣውን የስነምግባር  ደንብ ተግባራዊ ያደረገና የአፍሪካ ህብረት የአገራት የምርጫ ደንብ ያሟላ መሆኑንም አብራርተዋል ።እንደ ፖሃምባ ገለጻ የኢትዮጵያ ብሔራዊ ምርጫ ቦርድ በሁሉም  ክልሎች  ምርጫውን  በአገባቡ ለመፈጸም  በበቂ ሁኔታ መዘጋጀቱን መታዘባቸውንና በተለይ በአገሪቱ መምረጥ ከሚችለው 99 ነጥብ 5 በመቶ የሚሆነውን ህዝብ በምርጫው መመዝገቡና 48 በመቶ የሚሆኑት  ሴቶች  መሆናቸው  ቦርዱ ትልቅ ሥራ ማከናወኑን ያሳያል  ብለዋል ።የኢትዮጵያ ምርጫ ቦርድ ለመራጮች ተከታታይ ትምህርት ከ2003 ዓም ጀምሮ መሥጠቱና ለምርጫው ሂደት ስኬታማነት የሚያስፈልጉ በተለያዩ የአገሪቱ ቋንቋዎች የምርጫ ደንቦችና የህትመት ውጤቶችን ማዘጋጀቱንና ማሠራጨቱ ምርጫው ደረጃውን ጠብቆ እንዲካሄድ ማገዙን ገልጸዋል ።በምርጫው ሂደት ውስጥ የሲቪክ ማህበራት አስተዋጽኦ የላቀ መሆኑን የጠቀሱት ፖሃምባ  ምርጫው  ይበልጥ ተዓማኒ እንዲሆን  የራሳቸውን ሚና  ተጫውተዋል ብለዋል ።በምርጫው የተወዳዳሪ የፖለቲካ ፓርቲዎች ቅስቀሳቸውን እንዲያካሄዱ 600 ነጻ  የአየር ሰዓትና 700 አንቀጾችን የሚጽፉባቸው የጋዜጣ አምዶች በመንግሥት ሚዲያዎች የቀረበላቸው መሆኑን የጠቆሙት ፖሃምባ  የኢትዮጵያ ብሮድካስቲን ባለሥልጣንም አስፈላጊ ትብብር ሲያደርግ መቆየቱን አስረድተዋል ።የህብረቱ ልዑክ  ተዘዋውሮ በታዘባቸው  የምርጫ ጣቢያዎች ድምጽ የመስጠት ሂደት ሚስጥራዊነት 95  ከመቶ  መጠበቁን  የገለጹት  ፖሃምባ  በየምርጫ ጣቢያዎቹ  የፓርቲ ተወካዮች ፤ የህዝብ ታዛቢዎችና የሲቪክ ማህበራት ታዛቢዎች መገኘታቸው የምርጫውን ሂደት  ተዓማኒ እንዲሆን ማድረጉን ተናግረዋል።የአፍሪካ ህብረት የምርጫ ታዛቢ ልዑክ ቡድን  ከ23  የአፍሪካ አገራት የተውጣጣ ሲሆን  የመጀመሪያ ዙር ሪፖርቱን  በዛሬ ዕለት ያወጣ ሲሆን የመጨረሻ ሪፖርቱን  ግንቦት 30 ያወጣል ተብሎ ይጠበቃል ።